Diari Oficial de la Generalitat Valenciana


Sumari del DOGV 416, del 13-08-1986 (1986/806954)

ORDRE de 16 de desembre de 1985, de la Conselleria d'Economia i Hisenda, per la qual s'acorda l'adquisició directa per la Generalitat Valenciana d'una finca situada en el Polígon 5 de Montcada, per a l'Institut Valencià d'Investigacións Agràries.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   416

Data del DOGV
:   13-08-1986

Secció del DOGV
:   ALTRES DISPOSICIONS

Número del document
:   1986/806954


Data del document
:   16-12-1985

Organisme emissor
:   Conselleria d'Economia i Hisenda

Tipus de document
:   Ordre

Ordre de 16 de desembre de 1985, de la Conselleria d'Economia i Hisenda, per la qual s'acorda l'adquisició directa per la Generalitat Valenciana d'una finca situada en el Polígon 5 de Montcada, per a l'Institut Valencià d'Investigacions Agràries.  
L' Honorable Sr. Conseller d'Agricultura i Pesca ha sol·licitat que aquesta Conselleria d'Economia i Hisenda procedesca a l'adquisició de la finca rústica núm. 42 del Polígon 5 de Montcada.   
Aquesta finca, segons informe de la Direcció General d'Innovació i Tecnologia Agrària, és necessària per al desplegament de les activitats d'investigació, competència del Centre Valencià d'Investigacions Agràries.   
Per tant, d'acord amb el que disposa l'article 9.1 del Decret 46/1983, de 18 d'abril, pel qual s'aproven les normes provisionals per a l'administració, defensa i conservació del Patrimoni de la Generalitat Valenciana, en relació amb els articles 55 de la Llei de Patrimoni de l'Estat i 106 del seu Reglament, amb valoració tècnica prèvia i informe del Servei de Patrimoni i de la Intervenció General.   
ORDENE:   
Article primer  
S'acorda l'adquisició, mitjançant contractació directa a títol onerós i segons compra- venda, d'aquesta finca:   
« Un tros que comprén onze fanecades i vint-i-cinc braces, que equivalen a noranta-dues àrees, quaranta-cinc centiàrees; d'aquestes, vuit fanecades i vint-i-cinc braces, o seixanta-set àrees cinquanta-dues centiàrees, són al terme de Montcada, i tres fanecades, o vint-i-quatre àrees noranta-tres centiàrees, en el de Bétera; de mesurament recent han resultat setze fanecades, un quarteró i quaranta-quatre braces, que equivalen a una hectàrea, trenta-sis àrees i vuitanta-cinc centiàrees, de terra campa; d'aquestes, tretze fanecades, un quarteró i quaranta-quatre braces, o una hectàrea onze àrees i noranta-dues centiàrees, són al terme de Montcada, i tres fanecades, o vint-i-quatre àrees, noranta-tres centiàrees, al de Bétera; confronta. pel Nord amb terres d'Enrique Piquer; pel Sud de Francisco Camps i Vicente Lluesma, avui de Josefina Camps i Institut Nacional d'Investigacions Agràries (INIA); per l'Est, resta del terreny d'on prové, avui Francisco Camps, carretera mitgera; i per l'Oest, terra de Joaquín Lluesma. Aquest tros té dret a pus de carro per la parcel·la de Francisco Camps, avui de Josefina Camps, marge Oest d'aquesta, a més està obligat a donar pas per aquest marge als trossos d'Enrique Piquer i Ramón Pascual. Hom ignora l'actual inscripció en el Registre de la Propietat, per bé que els seus antecedents consten en el Registre de la Propietat de Montcada, al tom 126, llibre 14 de Montcada, foli 69, finca 2306, inscripció 1ª. i al tom 125, llibre 9 de Bétera, foli 64, finca 1938, inscripció 1ª. Pel que fa a l'excés de cabuda que ha resultat del recent mesurament, el qual es troba en terme de Montcada, se'n sol·licita la inscripció registral segons l'article 205 i concordants de la Llei Hipotecària.   
Aquesta finca és en l'actualitat propietat del Sr. José Alós Palanca en un 26%, del Sr. José Bartolomé Alós Palanca en un 27%, Sr. Vicente Alós Palanca en un 27% i de la Sra. Concepción Alós Palanca en un 20%, als quals pertany per herència, pendent de liquidació dels drets hereditaris i d'inscripció al seu nom. en el Registre de la Propietat.   
Article segon  
Aquesta finca es troba lliure de càrregues i gravàmens i al corrent en els pagaments corresponents a contribucions i imposts.   
La compra que necessàriament es formalitzarà en escriptura pública, per un import de sis milions tres-centes tres mil sis-centes pessetes (6.303.600), no s'efectuarà fins que la finca objecte del contracte, estiga inscrita en el Registre de la Propietat a nom. dels actuals propietaris.   
Article tercer  
Al Servei de Patrimoni de la Tresoreria General s'encomana de fer efectiu tot el que ací es disposa.   
València, 16 de desembre de 1985.   
El Conseller d'Economia i Hisenda,  
ANTONI BIRLANGA I CASANOVA